ທ່ານພົນເອກ ຟານວັນຢາງ ເຮັດວຽກກັບຄະນະປະຈໍາພັກແຂວງບິ່ງເຟື໊ອກ ແລະແມ່ທັບນ້ອຍ 16
ກປ.ອອນໄລ - ຕອນບ່າຍວັນທີ 14 ພຶດສະພາ, ຢູ່ນະຄອນດົ່ງຊວ່າຍ, ທ່ານພົນເອກ ຟານວັນຢາງ ກໍາມະການກົມການເມືອງ, ຮອງເລຂາຄະນະພັກການທະຫານສູນກາງ, ລັດຖະມົນຕີກະຊວງປ້ອງກັນປະເທດຫວຽດນາມ ພ້ອມດ້ວຍຄະນະປະຕິບັດງານຂອງກະຊວງປ້ອງກັນປະເທດ ໄດ້ມີການເຮັດວຽກກັບຄະນະປະຈໍາພັກແຂວງບິ່ງເຟື໊ອກ.
ກ່າວຄໍາເຫັນທີ່ການເຮັດວຽກ, ທ່ານພົນເອກ ຟານວັນຢາງ ຊົມເຊີຍອົງຄະນະພັກ, ອໍານາດການປົກຄອງ, ປະຊາຊົນ ແລະກໍາລັງປະກອບອາວຸດຂອງແຂວງບິ່ງເຟື໊ອກ ທີ່ຜັນຂະຫຍາຍປະຕິບັດຫຼາຍມາດຕະການຢ່າງຄົບຊຸດ, ເສີມຂະຫຍາຍຄວາມສາມາດບົ່ມຊ້ອນ, ທ່າແຮງຂອງທ້ອງຖິ່ນຢ່າງສຸດຂີດ, ເບິ່ງແຍງດູແລກໍ່ສ້າງ, ປັບປຸງທ່າຮົບທົ່ວປວງຊົນປ້ອງກັນຊາດຕິດພັນກັບທ່າຮົບປ້ອງກັນຄວາມສະຫງົບປະຊາຊົນຢ່າງເປັນປົກກະຕິ, ສົມທົບກັນຢ່າງແໜ້ນແຟ້ນລະຫວ່າງການປ້ອງກັນຊາດ-ປ້ອງກັນຄວາມສະຫງົບກັບການພັດທະນາເສດຖະກິດ; ພ້ອມທັງສະເໜີໃຫ້ອົງຄະນະພັກ, ອໍານາດການປົກຄອງ, ປະຊາຊົນ ແລະກໍາລັງປະກອບອາວຸດຂອງແຂວງບິ່ງເຟື໊ອກ ສືບຕໍ່ເອົາໃຈໃສ່ກໍ່ສ້າງພື້ນຖານທົ່ວປວງຊົນປ້ອງກັນຊາດ ໃຫ້ໜັກແໜ້ນ. ເມື່ອເນັ້ນໜັກເຖິງຄວາມໝາຍຂອງການພົບປະແລກປ່ຽນມິດຕະພາບປ້ອງກັນຊາດເຂດຊາຍແດນຫວຽດນາມ-ກໍາປູເຈຍ ຄັ້ງທີໜຶ່ງ, ທ່ານພົນເອກ ຟານວັນຢາງ ຫວັງວ່າ ການນໍາ, ອໍານາດການປົກຄອງແຂວງບິ່ງເຟື໊ອກ ຈະສົມທົບຢ່າງແໜ້ນແຟ້ນກັບບັນດາກໍາລັງ ເພື່ອສ້າງເງື່ອນໄຂຈັດຕັ້ງເຫດການນີ້ໃຫ້ສໍາເລັດຜົນ.
ຕອນບ່າຍວັນດຽວກັນ, ທ່ານພົນເອກ ຟານວັນຢາງ ພ້ອມດ້ວຍຄະນະປະຕິບັດງານຂອງກະຊວງປ້ອງກັນປະເທດ ໄດ້ຢ້ຽມຢາມ ແລະເຮັດວຽກ ຢູ່ແມ່ທັບນ້ອຍ 16.
ກ່າວຄໍາເຫັນທີ່ການເຮັດວຽກ, ທ່ານພົນເອກ ຟານວັນຢາງ ຮັບຮູ້ ແລະຍ້ອງຍໍຊົມເຊີຍບັນດາໝາກຜົນ, ຜົນງານ ເຊິ່ງແມ່ທັບນ້ອຍ 16 ບັນລຸໄດ້ໃນໄລຍະຜ່ານມາ. ທ່ານພົນເອກ ຟານວັນຢາງ ຮຽກຮ້ອງໃຫ້ຄະນະພັກ, ກອງບັນຊາການແມ່ທັບນ້ອຍ 16 ກໍາແໜ້ນພາລະບົດບາດ, ໜ້າທີ່ ເພື່ອສຸມໃສ່ນໍາພາ, ຊີ້ນໍາປະຕິບັດໃຫ້ສໍາເລັດໜ້າທີ່; ແມ່ທັບນ້ອຍ 16 ຄວນສືບຕໍ່ສົມທົບຢ່າງແໜ້ນແຟ້ນກັບຄະນະພັກ, ອໍານາດການປົກຄອງທຸກຂັ້ນ, ປະຊາຊົນ ແລະບັນດາກໍາລັງໃນບໍລິເວນ ໃນການປັບປຸງການປ້ອງກັນຊາດ-ປ້ອງກັນຄວາມສະຫງົບ, ຮັກສາເສັ້ນຊາຍແດນແຫ່ງສັນຕິພາບ, ສະຖຽນລະພາບ, ຮ່ວມມື ແລະພັດທະນາ ກໍຄືເພີ່ມທະວີການພົວ ພັນມິດຕະພາບກັບກໍາປູເຈຍ.
ໂດຍ: ໄຊຊະນະ